PLANB เด้ง 5% โบรกฯเชียร์ “ซื้อ” ชูเป้า 8.40 บ. คาดผลงานไตรมาส 4/61 โตก้าวกระโดด
PLANB เด้ง 5% โบรกฯเชียร์ "ซื้อ" ชูเป้า 8.40 บ. คาดผลงานไตรมาส 4/61 โตก้าวกระโดด โดย ณ เวลา 14.45 น. อยู่ที่ระดับ 6 บาท เพิ่มขึ้น 0.30 บาท หรือ 5.26% สูงสุดที่ 6.15 บาท ต่ำสุดที่ 5.60 บาท ด้วยมูลค่าซื้อขาย 119.63 ล้านบาท
23 ม.ค. 2562

ผู้สื่อข่าวรายงานว่า ราคาหุ้นบริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 14.45 น. อยู่ที่ระดับ 6 บาท เพิ่มขึ้น 0.30 บาท หรือ 5.26% สูงสุดที่ 6.15 บาท ต่ำสุดที่ 5.60 บาท ด้วยมูลค่าซื้อขาย 119.63 ล้านบาท

ด้าน บล.เคทีซีมิโก้ ระบุในบทวิเคราะห์ 23 ม.ค.62 แนะนำ “ซื้อ” PLANB ราคาเป้าหมาย 8.40 บาท/หุ้น โดยคาดผลประกอบการที่น่าจะเติบโตก้าวกระโดดในไตรมาส 4/61 ตามปัจจัยฤดูกาล การเพิ่มขึ้นของอัตราใช้สื่อโฆษณา และการขยายพื้นที่สื่อ จะเป็นปัจจัยบวกหนุนราคาหุ้น PLANB ทั้งนี้ จากแนวโน้มอุตสาหกรรมสื่อนอกบ้านที่น่าจะมีความสดใสต่อเนื่อง ทำให้ปรับประมาณการกำไรสุทธิปี 2561-62 ของ PLANB เพิ่มขึ้น ส่งผลให้กำไรในปี 2561-63 จะมีการเติบโตเฉลี่ย 24% ต่อปี ปรับราคาพื้นฐาน (DCF) เพิ่มขึ้นจากเดิมเล็กน้อยเป็น 8.40 บาท (จากเดิม 8.20 บาท) เทียบเท่า PER 38 เท่า (-1SD) คงคำแนะนำ “ซื้อ”